***Comunicat de presă***

***8 septembrie 2025***

**Turneul național Oxygen 4 All se încheie cu un concert în Sala Mare a ICR, susținut sub egida Festivalului Internațional George Enescu**

Joi, 11 septembrie 2025, ora 17.00, sub egida Festivalului Internațional George Enescu, Sala Mare a ICR va fi gazda ultimului concert susținut de Ansamblul OXIGEN în cadrul celei de-a doua ediții a turneului național „Oxygen 4 Allˮ.

Pe lângă creatorii interpretați în cadrul turneului, la evenimentul din Sala Mare a Institutului Cultural Român se alătură și Louis Andriessen (NL) cu lucrarea *Wals*, Aspasia Nasopoulou (GR/NL) cu piesa *Instant* și renumitul compozitor, pianist și dirijor Fabio Nieder (IT/DE), cu *Vesper-Chiuzbaia*, compoziție denumită după satul românesc cu același nume. Proiectul Oxygen 4 All (2) este realizat de Asociația Culturală Heart-Core cu sprijinul Institutului Cultural Român, UCMR-ADA și al Uniunii Compozitorilor și Muzicologilor din România. Conceptul proiectului este unul actual, născut din dorința de a promova creația artistică românească contemporană, printr-un demers cultural valoros și deosebit de atractiv ce vizează publicul larg, dar mai ales pe cel tânăr.

Repertoriul propus de Andreea Greluş (vioară), Cătălina Bordeanu (pian), Mircea Marian (violoncel), Carla Stoleru (flaut), Mihai Pintenaru (clarinet) și Vlad Baciu (dirijor) cuprinde exclusiv partituri contemporane dedicate atât formulei Ansamblului Oxigen, cât și conceptului Oxygen 4 All (2), fiind semnate de unele dintre cele mai importante nume ale creației muzicale actuale, din diferite generații:

**Adrian Iorgulescu**– *Retrobazar*

**Dan Dediu**– *Furia*

**Ulpiu Vlad**– *Ramuri de lumină*

**Vlad R. Baciu**– *Planet Blue*

**Roman Vlad**– *Albireo*

Turneul a început joi, 4 septembrie 2025, cu un concert la Filarmonica Brașov, și a continuat marți, 9 septembrie 2025, cu un alt concert, susținut la Filarmonica Ploiești.

**Ansamblul OXIGEN** este unul dintre cele mai valoroase și de perspectivă ansambluri din România ce abordează un repertoriu vast, concentrându-se pe selectarea și interpretarea lucrărilor de excepție ce aparțin segmentului de muzică contemporană. Membrii ansamblului sunt Andreea Greluş (vioară), Cătălina Bordeanu (pian), Mircea Marian (violoncel), Carla Stoleru (flaut), Mihai Pintenaru (clarinet) și Vlad Baciu (dirijor).

**Contact:**

Serviciul Promovare și Comunicare

biroul.presa@icr.ro; 031 71 00 622